Huisprysgroei: 2017 gaan ook moeilik wees - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Huisprysgroei: 2017 gaan ook moeilik wees
Nominale huisprysgroei sal na verwagting tussen 4% en 4.5% in 2016 asook 2017 wees, sê Jacques du Toit, eiendomsontleder by Absa.
“Sommige inflasionêre druk duur voort en dit kan daartoe lei dat rentekoerse later in 2016 en vroeg in 2017 verhoog kan word. Verbruikers gaan waarskynlik finansiële druk oor die volgende ses tot 12 maande ervaar en verbruikersvertroue sal laag bly. Dit sal tot ’n swak aanvraag na krediet en powere groei in verbruik lei.”
Hy sê reële prysdeflasie van tussen 1% en 2% word vir vanjaar sowel as 2017 verwag as gevolg van die vooruitsig vir nominale huisprysgroei en die verbruikersprys-inflasiekoers.
Julie se groeisyfer is nie bemoedigend nie, maar dit is bloot ’n voorsetting van die tendens van stadiger groei oor die laaste paar jaar. “Daar was nominale prysgroei van 4.3% op ’n jaargrondslag in die middelsegment in Julie. Hierdie koers toon steeds ’n dalende neiging sedert prysgroei van rondom 6% vroeër vanjaar aangeteken is,” sê Du Toit.
Die gemiddelde nominale waarde van huise in elk van die middelsegment-kategorieë was in Julie 2016 as volg:
Klein huise (80m²-140m²): R924 000
Middelgrootte-huise (141m²-220 m²): R1 314 000
Groot huise (221m²-400m²): R1 975 000